ভারী বৃষ্টিতে বিপর্যস্ত কেনিয়া, ভূমিধসে মৃত অন্তত ২১, নিখোঁজ বহু

ওয়েব ডেস্ক: টানা ভারী বৃষ্টিপাতের জেরে ভয়াবহ ভূমিধসে (Landslide) বিপর্যস্ত কেনিয়া (Kenya)। দেশের পশ্চিমাঞ্চলে নেমেছে মাটি ধসের একের পর এক ঘটনা। স্থানীয় প্রশাসনের সূত্রে জানা গেছে, এখনও পর্যন্ত ২১ জনের মৃত্যু হয়েছে এবং অন্তত ৩০ জন নিখোঁজ। ভূমিধসের জেরে ক্ষতিগ্রস্ত হয়েছে হাজারেরও বেশি ঘরবাড়ি, বন্ধ হয়ে গিয়েছে একাধিক গুরুত্বপূর্ণ সড়ক।

গত কয়েকদিন ধরেই পশ্চিম কেনিয়ায় লাগাতার বৃষ্টি হচ্ছিল। শনিবার রাতে সেই বৃষ্টির প্রভাবে পাহাড়ি এলাকায় ভয়াবহ ভূমিধস নামে। মুহূর্তের মধ্যে মাটিচাপা পড়ে বহু বাড়ি ও যানবাহন। খবর পাওয়া মাত্রই উদ্ধারকাজ শুরু করেছে প্রশাসন ও কেনিয়া রেড ক্রস। তবে খারাপ আবহাওয়ার কারণে উদ্ধারকাজে ব্যাঘাত ঘটছে বলে জানা গিয়েছে। আহতদের স্থানীয় হাসপাতাল এবং সামরিক চিকিৎসা শিবিরে ভর্তি করানো হয়েছে।

আরও পড়ুন: টানা বৃষ্টি! হিমালয়ের পাদদেশে আটকে পড়লেন বহু পর্যটক

কেনিয়া রেড ক্রসের তরফে প্রকাশিত আকাশপথের ছবিতে দেখা গিয়েছে, কয়েক কিলোমিটার এলাকা জুড়ে মাটি ধসে গ্রামাঞ্চল কার্যত নিশ্চিহ্ন হয়ে গিয়েছে। সরকারের পক্ষ থেকেও আশ্রয়হীন পরিবারগুলিকে উদ্ধার ও পুনর্বাসনের উদ্যোগ নেওয়া হয়েছে।

কেনিয়ার পরিবহণমন্ত্রী কিপচুম্বা মুরকোমেনএক্স (Twitter)-এ জানিয়েছেন, “এই মর্মান্তিক ঘটনায় অন্তত ২১ জন প্রাণ হারিয়েছেন। প্রায় ৩০ জনের কোনও খোঁজ মেলেনি। সরকার ও উদ্ধার সংস্থাগুলি একযোগে ত্রাণ ও উদ্ধারকাজ চালাচ্ছে।”

ভূমিধসের পাশাপাশি অবিরাম বৃষ্টির ফলে কিছু এলাকায় বন্যার আশঙ্কা দেখা দিয়েছে। বহু সেতু ও রাস্তা ভেঙে পড়ায় যোগাযোগ ব্যবস্থা বিপর্যস্ত হয়ে পড়েছে পশ্চিম কেনিয়ার বড় অংশে। স্থানীয় প্রশাসনের আশঙ্কা, আবহাওয়া স্বাভাবিক না হলে মৃত্যুর সংখ্যা আরও বাড়তে পারে।